Nervas Forum
Nervas Forum er det fjerde og smalleste af de fem antikke kejserfora i Rom. Det er det eneste bygningsværk fra antikken, som er tilegnet kejser Nerva.
Opførelsen af Nervas Forum mellem Cæsars Forum, Augustus’ Forum og Templum Pacis blev påbegyndt i 89 e.v.t. under kejser Domitian, men afsluttet og indviet i 97 e.v.t. under kejser Nerva, som gav navn til forummet. Det kaldes også Forum Transitorium, da forummet blev anlagt ovenpå Argiletum, en vigtig færdselsåre, og derfor blev brugt som gennemgang fra Forum Romanum til Subura-kvarteret.
Grundplanen er rektangulær og måler 120 x 45 m. Det efterligner Cæsars og Augustus’ Forum ved at være opbygget aksialt og have et tempel på et højt podium for enden. Templet er dedikeret til den romerske gudinde Minerva. Kun fundamentet står tilbage, men malerier fra renæssancen og forma urbis vidner om, at templet havde seks søjler i den korinthiske søjleorden i fronten. I 1600-tallet blev søjlerne taget fra templet og genbrugt i den store Acqua Paola-fontæne på Gianicolohøjen.
I den østlige ende af forummet er en del af ydermuren stadig bevaret sammen med to korintiske søjler. De bliver i folkemunde kaldt ”de grimme søjler” (it: Le Colonnacce) grundet deres dårlige bevaringstilstand. Søjlerne bærer et entablement, dvs. en overligger, som består af en frise (25 m) med otte scener og i alt 61 figurer af kvinder. En af scenerne viser myten om Arachne og Minerva.